b"\n_START_ARTICLE_\nPela-roques\n_START_SECTION_\nDescripci\xc3\xb3\n_START_PARAGRAPH_\nLes seues ales s\xc3\xb3n molt amples i exageradament arrodonides, i les mant\xc3\xa9 sovint obertes mentre s'enfila per espadats verticals de forma aparentment espasm\xc3\xb2dica._NEWLINE_Observat gaireb\xc3\xa9 sempre adherit a una roca o paret, i molt ocasionalment a terra, ressalta el seu llarg, fi i decorbat bec i el detall de les ales abans esmentat._NEWLINE_La coloraci\xc3\xb3 de les ales \xc3\xa9s tan contrastada (negre i vermell, amb taques blanques arrodonides) que gaireb\xc3\xa9 es podria dir que sembla aposem\xc3\xa0tica. _NEWLINE_A l'\xc3\xa8poca nupcial destaquen en el mascle la gorja, el coll i les galtes de color negre. La femella (igual que els dos sexes a l'hivern) no t\xc3\xa9 gens de negre pel dessota.\n_START_SECTION_\nH\xc3\xa0bitat\n_START_PARAGRAPH_\nDistribu\xc3\xaft per les muntanyes alpines i temperades de la regi\xc3\xb3 Pale\xc3\xa0rtica des dels Pirineus fins a l'Him\xc3\xa0laia. _NEWLINE_Fora de l'estiu davalla a la terra baixa i hom el pot observar, fins i tot, als penya-segats de la costa. Aleshores \xc3\xa9s quan s'ha vist a les preses d'Oliana, Sant Pon\xc3\xa7 i la Baells. Freq\xc3\xbcenta tamb\xc3\xa9 els ponts i les grans parets com ara la del Castell de Cardona. S'ha vist al Montcau i tamb\xc3\xa9 a Montserrat.\n_START_SECTION_\nAlimentaci\xc3\xb3\n_START_PARAGRAPH_\nConsumeix mol\xc2\xb7luscs, ar\xc3\xa0cnids i altres artr\xc3\xb2podes lapid\xc3\xadcoles i fissur\xc3\xadcoles que captura sempre en parets, lleixes i rocams inaccessibles a la majoria d'aus.\n_START_SECTION_\nReproducci\xc3\xb3\n_START_PARAGRAPH_\nA l'estiu es tracta d'una esp\xc3\xa8cie or\xc3\xb2fila estricta de car\xc3\xa0cter territorial que cria en un extens territori, el qual ocupa des del maig. _NEWLINE_El seu niu \xc3\xa9s un volumin\xc3\xb3s munt de tiges, molsa i liquen, folrat amb p\xc3\xa8l, plomes i llana que la femella construeix als llocs m\xc3\xa9s ombr\xc3\xadvols dels Pirineus i dels Prepirineus._NEWLINE_Es creu que nom\xc3\xa9s fa una posta de 3-5 ous al maig-juny i que els cova durant 20 dies. Els polls volen pel juliol o agost."